*8. marts 2021*

**Tunuliaquttatut allakkiaq**

**Sinerissamut qanittumi saarullinniarnermi killiffik ajornartorsiutillu**

**Hilmar Ogmundsson aamma Rasmus Bæk**

# 1. Aallarniut

Kalaallit Nunaanni sinerissamut qanittumi saarullinniarneq annermik kitaani, Ilulissat eqqaanniit Kujataanut, ingerlanneqartarpoq. Sinerissamut qanittumi aalisarneq ukiuni kingullerni qassiini assorujussuaq ineriartorfiusimavoq, piffissami ilisimatuussutsikkut siunnersuutaasut appariartorfianni aalisarsinnaassuseq assorsuaq allisimalluni. Sinerissamut qanittumi saarullinniarnermik aqutsinermi sumiiffinni ataasiakkaani, nunap immikkoortuini, nunamilu tamarmik suliffissaqartitsiniarneq ukiorpassuanngortuni assut isiginiarneqartarsimavoq, taamaammallu aalisartut nutaarpassuit saarullinniarsinnaanermut akuersissummik tunineqarsimallutik. Taamaappoq Kalaallit Nunaata ilarujussuani, pingaartumik inukisaarfiusuni, suliffissat allat assorsuaq ajorsaataanerat pissutigalugu.

Sinerissamut qanittumi saarullinnik pisaqarsinnaassuseq assorsuaq allisimavoq, tassa 2014-imiit saarulliniarnermut akuersissutit amerliartornerat uuttuutigalugu, amerleriaatillu annersaat umiatsiaararsortunut akuersissutini nutaani pisimapput. Tassalu ukiuni kingullerni arfinilinni sinerissami saarullinniarnermut akuersissutit assorujussuaq amerlisimapput, piffissarlu taanna Kitaani saarullittassat pillugit ilisimatuut siunnersuutaat appariarsimallutik.

**2. Sinerissamut qanittumi saarulliniarnermi aqutsineq atuuttoq**

Sinerissamut qanittumi saarullinniarneq ullumikkut Kitaa tamaat eqqarsaatigalugu saarullinniarnermi pisassat amerlanerpaaffissaanik (TAC) ukiut tamaasa Naalakkersuisut aalajangiisarnerat aqqutigalugu aqunneqartarpoq. Ukiup pisassiiviusartup qaammatisiutit ukiuat malippaa taavalu januaarip aallaqqaataani aallarteriarluni decemberip naggataani naasarluni, aalisarneq nalinginnaasumik bundgarnersorluni ningittagarsorlunilu ingerlanneqartarpoq. Pisassiissutit paggatassiissutaasarmata angallatit umiatsiallu tamarmik pisassanik taakkuusunik aalitsattarput ataatsimut pisassiissutit tamakkerneqarnissaasa tungaannut.

Annermik aalisarfigineqarpoq sinerissamiit basislinjemiit 3 sømil tikillugu, tamannalu qalorsuarsorfigeqqusaananilu kilisaffigeqqusaanngilaq. Sinerissamulli qanittumi angallatit aalisartut akuttusinatik basislinjemiit 3 sømilinit avasinnerusumi aalisarsinnaatitaasarput, periarfissarli taanna angallatinit ikittuinnannguanit atorneqartarpoq. Bundgarnersornermi minnikut qaqinnagit avalatsiinnarneqartartussaapput. Nalunaarut naapertorlugu minnikut killingat 40 cm-eriuvoq. Saarulliit mikisut tuniuminaannerat pissutigalugu tunitsiviit ilaanni saarulliit tunisat minnerpaaffissaat 45 cm-inut qaffanneqarsimavoq.

Sinerissamut qanittumi saarullinniassagaani akuersissummik peqartariaqarpoq. Ukiumut ataatsimut atuuttumik akuersissummik tunisisoqartarpoq. Angallatit 75 brt ataallugu angissusilittut imaluunniit 120 bt-imik angissusilittut nalunaarsimasut kiisalu umiatsiaaqqat akuersissummik tunineqartarput. Tamatuma saniatigut ullumikkut sinerissamut qanittumi saarullinniarnermut akuersissummi ataatsimit angallatit umiatsiallu qassiit aalisarnermi atorneqarsinnaanersut killilerneqarsimanngilaq.

2016-imiit Naalakkersuisut Kalaallit Nunaanni sunngiffimmi aalisartartut saarullittassaannik atuutitsilersimapput, taamaammallu 2016-imiit sinerissamut qanittumi aalisarneq inuussutissarsiutigalugu aalisarnermut akuersissutilinnut taamaallaat naatsorsuusaajunnaarpoq. Taamanernit ukiumut pisassiissutit aalajangersimasut sunngiffimmi aalisartunut pisassiissutigineqartarput.

**3. Sinerissamut qanittumi saarullinniarnerup ineriartornera.**

Immikkoortuni tulliuttuni akuersissutit amerlassusii, ilisimatuut siunnersuutigisartagaat, pisassiissutit amerlanerpaaffii (TAC), pisassiissutit, angallatit suussusii kiisalu sinerissamut qanittumi saarullittat amerlassusii takutinneqarput.

***3.1 Sinerissamut qanittumi saarullinniarnermut akuersissutit amerlassusiisa allanngoriartornerat kiisalu angallatit suussusii***

Sinerissamut qanittumi saarullinniarnermut akuerisssutit 2013-imiilli assut amerlisimapput. Tabel 1-imi takuneqarsinnaavoq 2013-imi inuussutissarsiutigalugu saarullinniarnermut akuersissutit 1.072-iniit 2020-imi 1.756-inut amerlisimaasut, tassa 64 pct.-inik. Kisianni aalisarsinnaanermut akuersissutit amerlassusii akuersissutit tamaasa atorneqartartuiit amerlassusiinut ersiutaanngillat. Tassalu atorneqartartunut sanilliullugu akuersissutit amerlaneroqisut ukiut tamaasa tunniunneqartarmata. 2013-imi akuersissutit atorneqartut 850-iupput taavalu 2020-imi 1.192-inut amerlisimallutik. 2013-2020-imi inuussutissarsiutigalu aalisarnermut akuersissutit tunniunneqartut 684-inik amerlisimagaluartut taamaattoq akuersissutit atorneqartut taamaallaat 384-inik amerlisimapput. Malugiuk akuersissutit ilarpassui aalisakkanik allanik piniarnermi pisarisuukkanut, pingaartumik qaleralinniarnermi pisarisuukkanut atorneqartarmata.

2020-imi tabel 1-imi ersersinneqartutut inuussutissarsiutigalugu aalisarnermut akuersissutit 1.756 tunniunneqarput, taamaallaalli 1.192-it ilumoortumik atorneqarlutik. Tamanna qaleralinniat ilarpassuisa ukiut tamaasa saarullinniarnissamut akuerineqartarnerannik taamaattorli atuisannginnerannik pissuteqarpoq.

2016-imi sunngiffimmi saarullinniartartut tunisassiorfinnut tunineqarsinnaasunik immikkut saarullittassinneqarput. Sunngiffimmi saarullinniartarneq aamma akuersissuteqarfigisariaqarpoq. 2016-2020 ukiumut agguaqatigiissillugu akuersissutit 596 tunniunneqartarput, taamaallaalliat 283 atorneqarlutik.

Tabel 1: Inuussutissarsiutigalugu kiisalu sunngiffimmi sinerissamut qanittumi saarullinniarnermut akuersissutit amerlassusiisa allanngoriartorneri, 2013-2020.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|   | 2013 | 2014 | 2015 | 2016 | 2017 | 2018 | 2019 | 2020 |
| **Akuersissutit tunniussat** |  **1.072**  |  **1.302**  |  **1.549**  |  **2.332**  |  **2.323**  |  **2.233**  |  **2.451**  |  **2.431**  |
|  *Inuussutissarsiutigalugu* |  *1.072*  |  *1.302*  |  *1.549*  |  *1.743*  |  *1.911*  |  *1.674*  |  *1.706*  |  *1.756*  |
|  *Sunngiffimmi* |  |  |  |  *589*  |  *412*  |  *559*  |  *745*  |  *675*  |
| **Akuersissutit atukkat** |  **850**  |  **1.033**  |  **1.163**  |  **1.420**  |  **1.442**  |  **1.539**  |  **1.644**  |  **1.514**  |
|  *Inuussutissarsiutigalugu* |  *850*  |  *1.033*  |  *1.163*  |  *1.194*  |  *1.251*  |  *1.250*  |  *1.255*  |  *1.192*  |
|  *Sunngiffimmi* |  |  |  |  *226*  |  *191*  |  *289*  |  *389*  | *322* |

Najoqqutaq: APNN kiisalu Naatsorsueqqissaartarfik

Tabel 2-imi takuneqarsinnaavoq ingerlatseqatigiiffiit inuillu 2020-imi akuersissummik tunineqartut affaat sinnerlugit amerlassusillit Uummannami, Ilulissani, Nuummi Maniitsumilu najugaqartut. Nunallu immikkoortui taakkuttaaq 2013-2020-imi akuersissutit amerleriaataanni affaat sinnerlugit amerliariarfiusimapput.

Tabel 2: Inuussutissarsiutigalugu aalisarnermut akuersissutit sumiiffinnut agguataakkat allanngorarneri, 2013-2020.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Sumiiffik | 2013 | 2014 | 2015 | 2016 | 2017 | 2018 | 2019 | 2020 |
| Uummannaq | 161 | 208 | 224 | 250 | 288 | 303 | 326 | 301 |
| Ilulissat | 193 | 230 | 265 | 272 | 299 | 288 | 294 | 287 |
| Nuuk | 87 | 115 | 153 | 152 | 171 | 139 | 166 | 180 |
| Maniitsoq | 132 | 155 | 172 | 186 | 205 | 177 | 180 | 168 |
| Tasiilaq | 37 | 38 | 79 | 148 | 155 | 73 | 79 | 98 |
| Kangaatsiaq | 77 | 88 | 105 | 112 | 108 | 117 | 112 | 95 |
| Sisimiut | 76 | 90 | 118 | 125 | 131 | 93 | 85 | 89 |
| Aasiaat | 59 | 76 | 92 | 101 | 122 | 105 | 88 | 83 |
| Qaanaaq | 0 | 0 | 0 | 2 | 1 | 1 | 2 | 74 |
| Qeqertarsuaq | 52 | 59 | 62 | 67 | 70 | 66 | 66 | 62 |
| Paamiut | 48 | 58 | 56 | 60 | 71 | 59 | 61 | 57 |
| Qaqortoq | 30 | 32 | 37 | 38 | 39 | 44 | 48 | 55 |
| Qasigiannguit | 46 | 57 | 62 | 64 | 64 | 54 | 49 | 49 |
| Nanortalik | 17 | 34 | 50 | 53 | 55 | 47 | 46 | 49 |
| Narsaq | 21 | 20 | 20 | 22 | 25 | 34 | 41 | 38 |
| Upernavik | 6 | 9 | 23 | 54 | 64 | 44 | 31 | 32 |
| Ittoqqortoormiit | 0 | 0 | 0 | 1 | 0 | 0 | 0 | 0 |
| Nalunaarutigineqanngitsoq | 30 | 33 | 31 | 36 | 43 | 30 | 32 | 39 |
| **Katillugit** | **1.072** | **1.302** | **1.549** | **1.743** | **1.911** | **1.674** | **1.706** | **1.756** |

Najoqqutaq: APNN.

Assiliartaliussami 1-imit takuneqarsinnaapput 2013-imiit 2020-mut sinerissamut qanittumi saarullinniarnermi angallatit umiatsiallu amerlassusiisa allanngoriartorneri. Assiliartaliussami takuneqarsinnaavoq sinerissamut qanittumi saarullinniutit piffissami tamarmi amerlassusii aalaakaasimasut. Ukiumut angallatit amerlassudsii 158 aamma 181 akornanni nikerarput. Paarlattuanik umiatsiat atorneqartut amerleriangaatsiarsimapput. Akuersissut atorlugu umiatsiat tunisisut 2013-imi 748-iniit 2018-imi 1.139-nut amerlisimapput, tassa umiatsiat 391-inik amerleriarsimallutik. Tamanna pisaqarsinnaassusermik assut allisitsisimavoq. Akuersissut atorlugu umiatsiamiit tunisisimasut 2019-imit 2020-imut ikilerialaarsimapput.

Assiliartaliussaq 1: Sinerissamut qanittumi angallatit saarullinniat allanngorarneri, 2013-2020.

Najoqqutaq: Naatsorsueqqissaartarfik

Assiliartaliussami 2-imi takutinneqarput angallatit sinerissamut qanittumi saarullinniarnermi atorneqartut pisoqaakuluttuusut. 2020-imi angallatit 58 pct.-iisa missaat ukiut 20-it sinnerlugit pisoqaassuseqarput, 40 pct-iisalu missaat ukiut 30-it sinnerlugit pisoqaassuseqarlutik.

Assiliartaliussaq 2: 2020-imi angallatit pisoqaassutsinut agguataakkat.

Najoqqutaq: APNN.

Sinerissamut qanittumi saarullinniarnermi umiatsiaararsortut utoqqaassusii assiliartaliussaq 3-imit takuneqarsinnaapput. Assiliartaliussami takuneqarsinnaavoq umiatsiaararsortut 15 pct-iisa missaat 30-it inorlugit ukioqartut. Umiatsiaararsortut 30-49-inik ukiullit umiatsiaararsortut tamarmiusut 37 pct.-iisa missaannik amerlassuseqarput, taavali 50-it sinnerlugit ukiullit 48 pct. missaanniillutik.

Assiliartaliussaq 3: 2020-imi umiatsiaararsorlutik aalisartut utoqqaassusii.

Najoqqutaq APNN.

***3.2 Sinerissami saarulliit pillugit siunnersuinerup, pisassat tamarmiusut (TAC) kiisalu pisarineqartartut piffissap ingerlanerani allanngorarneri***

Tabel 3-imi takuneqarsinnaavoq sinerissami saarulliniarneq pillugu ilisimatuutut siunnersuutti 2014-2017-mi aalaakaallutik ukiumut 12.000 tons sinneqalaartarsimasut. 2019-imi siunnersueriaaseq nutaaq atorneqalerpoq. Periaatsimi tassani paasissutissat pissarsiarineqarsinnaasut tamarmik atorneqarput ICES-illu siunnersuinerani kangerluit namminneq saarullii siornagornit sammineqarnerulerput.

Kangerlunni aalisarnermi saarulliit akuleriit, tassa kangerluit avataatalu saarullii pisarineqartarput, tamarmik immikkut 50% missaanniitarlutik. Pinngortitalerivik naliliivoq ICES-ip siunnersuutigisaanit 50% missaannik annerusumik aalisartoqarsinnaasoq, tamannalu nungusaataassanngitsoq – tamatumalu assigaa 2020-mi sinerissamut qanittumi 11.000 tonsinik aalisarneq.

2013-2020-imi umiatsiaararsortunut akuersissutit amerlerujussuarsimanerat taamalu aalisarsinnaassutsip aamma allisimanera sinerissamut qanittumi saarullinniarnermi pisarineqarsinnaasut tamarmiusut ukiut tamaasa amerlineqartarnerannik nassataqarsimavoq. 2013-imiit ukiuni tamani pisarineqarsinnaasut tamarmiusut ilisimatuut siunnersuutaannit amerlanerusarsimapput, tak. tabel 3. 2016-mi 2017-imilu pisarineqarsinnaasut tamarmiusut (TAC) siunnersuutip 180 pct.-eraat kiisalu 158 pct.-eralugit. 2018-2020-imi pisarineqarsinnaasut tamarmiusut siunnersuutinit qaffasinnerujuarsinnarput.

2013-imiit 2016-imut pisarineqarsinnaasut tamarmiusut aalisarnermi tamakkerneqangajalluinnarput. Tamatuma kingorna aalisarneq pisassiissutinut tamarmiusunut killeqarunnaarpoq, taavalu 2017-2020-imi aalisarnermi pisaviit pisarineqarsinnaasunut tamarmiusunut sanilliullutik 88 pct.-iniit 61 pct.-inut appariarput.

Kangerluit saarullii suffisussat 2015-imili ikiliartorput, taavalu saarulleeqqat ataatsimik ukiullit takkuttut amerlasimariarlutik aatsaat taama ikitsigilerlutik. Tamanna kangerlunni pisaasartut ukiuni qasseerpassuanngortuni massakkutut qaffasitsigiinnarsinnaannginneratigut erserpoq.

Tabel 3: Sinerissami saarulliit pillugit siunnersuinerup, pisassat tamarmiusut (TAC) kiisalu pisarineqartartut piffissap ingerlanerani allanngorarneri, 2013-2020.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Tonsit | **2013** | **2014** | **2015** | **2016** | **2017** | **2018** | **2019** | **2020** |
| Siunnersuineq, pisoqaq | 8.000 | 12.063 | 12.379 | 12.379 | 12.379 | 13.952 | 14.500 | 11.000 |
| Siunnersuineq, nutaaq |   |   |   |   |   | 8.858 | 6.806 | 5.537 |
| **Pisarineqarsinnaasut tamarmiusut** | **13.500** | **18.500** | **27.500** | **35.400** | **36.500** | **36.500** | **27.800** | **29.800** |
|  *Inuussutissarsiutigalugu pisarineqarsinnaasut* | *13.500* | *18.500* | *27.500* | *34.400* | *35.000* | *35.000* | *26.300* | *28.300* |
| *Sunngiffimmi pisassiissutit* |  |  |  | *1.000* | *1.500* | *1.500* | *1.500* | *1.500* |
| **Pisat katillugit** | **13.529** | **18.497** | **25.353** | **34.669** | **31.972** | **23.001** | **20.364** | **18.310** |
|  *Inuussutissarsiutillit pisaat* | *13.529* | *18.497* | *25.353* | *33.893* | *31.352* | *21.881* | *18.954* | *17.527* |
|  *Sunngiffimmi pisat* | *0* | *0* | *0* | *776* | *621* | *1.120* | *1.410* | *783* |

Najoqqutaq: APNN.

Nassuiaat: Siunnersueriaaseq pisoqaq 2018-ip tungaanut atuuppoq. Tulleriiaani siunnersuisarneq, 2019-imi pisoqaq, kiisalu 2020-imi tassaapput sinerissami pisatut missingikkat 2019-i 2020-imilu siunnersueriaatsimut nutaamut sanilliussat.

Assiliartaliussami 4-imi takutinneqarput sinerissamut qanittumi saarullinniarnermi ukiumut pisarisartakkat tamarmiusut ilisimatuutut siunnersuutinut tamarmiusunut sanilliussat (kangerluit saarullii kiisalu avataaniit tikiuttartut) 2013-2020-imi pisimasut. Assiliartaliussami erserpoq 2013-2018-i pisat siunnersuutigineqartunut sanilliullutik 65 pct.-iniit 180 pct.-inut nikerarsimasut, tassa ukiumut agguaqatigiissillugu 107 pct-iusarlutik. Ukiuni 2018-2020-imi pisat siunnersuutinut sanilliullutik 40-66 pct-inut ikilisiimapput annermik pisat ikilinerannik pissuteqartumik.

Assiliartaliussaq 4: Sinerissami saarullittat tamarmiusut siunnersuutinut sanilliullugit, 2013-2020.

Tabel 4-imi erserpoq sunngiffimmi aalisartartut pisaat tamarmiusut ukiuni 2016-2020-imi ukiumut 621-1.410 tons akornanni nikerarsimasut. 2019-imi taamaallaat sunngiffimmi aalisartartut pisassaat tamakkingajallutik pisarineqarput. Sunngiffimmi aalisarneq annermik umiatsiaaqqat atorlugit ingerlanneqartarpoq.

Inuussutissarsiutigalugu aalisartuusut pisaat 2013-imi 13.529 tonsiniit 2016-imi 33.893 tonserpassuarnut qaffapput, tassa ukiumut 150 pct. missaannik agguaqatigiissillugu qaffattarsimallutik. 2016-imiit pisat ukiut tamaasa ikileriartarsimapput 2020-imilu 2014-imiit aatsaat taama appartigalutik. Taamaakkaluartoq pisassat tamarmiusut (TAC) ukiut tamaasa pisanit qaffasinnerujussuanngorlugit amerlassusilerneqartarput. 2013-2020-imi angallatit imaluunniit umiatsiaararsortut pisaqarnerpaajunersut nikerarsimavoq, ukiumulli agguaqatigiissillugu 51 pct.-iisa missaat angallatinit kiisalu 49 pct.-iisa missaat umiatsiaararsortunit pisarineqartarsimapput. Angallatit allat, soorlu ATV, qamuteralaat qimussillu atorlugit aalisarneq piffissami tassani annikeqaaq.

Tabel 4: Sinerissami saarullittat allanngoriartorneri, inuussutissarsiortut sunngiffimmilu aalisartut pisaannut angallatillu suussusiinut agguataakkat, 2013-2020.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Tonsit | 2013 | 2014 | 2015 | 2016 | 2017 | 2018 | 2019 | 2020 |
| **Inuussutissarsiutigalugu aalisartut** | **13.529** | **18.497** | **25.353** | **33.893** | **31.352** | **21.881** | **18.954** | **17.527** |
|  *Angallatit* | *7.864* | *8.671* | *12.431* | *17.143* | *14.536* | *10.893* | *10.086* | *9.529* |
|  *Umiatsiat* | *5.633* | *9.766* | *12.699* | *16.706* | *16.698* | *10.767* | *8.800* | *7.914* |
|  *Allat* | *32* | *60* | *223* | *44* | *118* | *220* | *68* | *85* |
| **Sunngiffimmi aalisartut** | **0** | **0** | **0** | **776** | **621** | **1.120** | **1.410** | **783** |
|  *Umiatsiat* | *0* | *0* | *0* | *776* | *620* | *1.103* | *1.393* | *764* |
|  *Allat* | *0* | *0* | *0* | *0* | *1* | *17* | *18* | *20* |

Najoqqutaq: APNN.

Nassuiaat: Allat, tassaapput ATV, qamuteralaat qimussillu atorlugit aalisarnerit.

2020-mi sinerissami saarulliit tunisat tunitsivinnut tunisassiorfinnullu 33-inut tunineqarput. Kalaallit Nunaanni sinerissami saarullinniarneq ukiup ilaani annerusaqaaq, taavalu aasaanerani junimiit aggustimut pisat amerlanerpaajusarput. Saarulliit assigiinngitsut pingasunngorlugit tunineqartarput, uumatillugit, erlaviiginnarlugit kiisalu niaquerlugit erlaveerlugillu.

Tabel 5-imi takutinneqarput 2020-imi inuussutissarsiutigalugu sinerissami aalisartut tunisaasa sumiiffinnut agguataarneri. Sinerissami saarullinniarneq Kitaata qeqqanut assut eqitersimavoq. 2020-imi Nuup Maniitsullu eqqaanni katillugit 11.994 tons tunineqarput, tassa saarulliit tunisat 66 pct.-iisa missaat.

Tabel 5: Saarulliit tunisat, inuussutissarsiortut sunngiffimmilu aalisartut pisaannut sumiiffinnullu agguataakkat, 2020.

|  |  |  |  |
| --- | --- | --- | --- |
| Tons | Inuussutissarsiutigalugu alaisartut | Sunngiffimmi aalisartut | Katillugit |
| Nuuk | 6.218 | 261 | 6.479 |
| Maniitsoq | 5.473 | 43 | 5.515 |
| Sisimiut | 1.445 | 161 | 1.606 |
| Narsaq | 1.196 | 60 | 1.255 |
| Qaqortoq | 725 | 41 | 766 |
| Kangaatsiaq | 496 | 24 | 521 |
| Ilulissat | 449 | 36 | 484 |
| Uummannaq | 377 | 68 | 445 |
| Paamiut | 423 | 11 | 434 |
| Tasiilaq | 218 | 1 | 219 |
| Qasigiannguit | 184 | 32 | 216 |
| Aasiaat | 172 | 31 | 203 |
| Nanortalik | 86 | 11 | 97 |
| Qeqertarsuaq | 62 | 4 | 66 |
| Upernavik | 0,2 | 0 | 0,2 |
| Nalunaagaanngitsut | 2 | 0 | 3 |
| **Katillugit** | **17.527** | **783** | **18.310** |

Najoqqutaq: APNN.

***3.3 Nutaaq saarullinnik suliniut – Royal Greenland Maniitsoq***

Saarulliit Maniitsumut Royal Greenlandimut tunisat amerlanersaat uumatillugit tunineqartarput. Suliniummi saarulliit bundgarnersornikkut pisaasarput, uumatitsivinnut katersorneqartarlutik, tassani bundgarninit milluaammik milluguteriarlugit uumatillugit tunisassiorfiliaanneqartarlutik, tassani uumatitsivimmiitinneqarlutik. Saarulliit uumatitsivinniitinneqaraangamik nerukkarneqartanngillat, taamaalillutik nerpii sarajannginnerulersarput tunisassiassallu pitsaassusaa qaffasinnerulertarluni. Taama iliornikkut nioqqutissiassaq nalittorsarneqartarpoq saarullimmiillu pissarsiassaq annertuninngortarluni.

Uumatitsinerup aamma kingunerisarpaa isumalluutit tunisassat sulisut amerlassusaat naapertorlugit tunineqarsinnaammata, taama ililluni asuli ingitsiinnartarneq millisarluni, tunisassiorfimmilu sulisut pitsaanermik atorluarneqartarlutik.

Suliniummi takutinneqarpoq nutaaliornerup teknologiimillu nutaamik atuilernerup aalisartut aalisarluarnerat qanoq annertusarneqarsinnaanersoq. Aalisartut saarullinnik amerlanernik tunisisinnaapput, tassami aalisartup tunisassiorfiullu akornanni suliassanik avitsineq allanngortinneqarmat. Aalisartup aalisagaq qaqikkuniuk nalinginnaasumik errortortarpaa tunitsivimmullu assartorlugu. Maniitsumi suliniummi suliap taannartaa tunisassiorfimmut nuunneqarpoq. Aalisartup suliassaa pingaarneq tassaalerpoq bundgarninik ningitsineq aserfallatsaaliinerlu, suliassanillu allanik isumaginnikkunnaarami bundgarninik siornatigut amerlanernik atuisinnaalerpoq. Suliniutip kingunerisinnaasaasa ilagaat aalisartup ataatsip qallortagai amerlissasut, taamaattumillu tulaanneqartartut eqqarsaatigalugit aalisartut tulaassuisut ikinnerusut allaat tulaassuisunngorsinnaallutik.

Royal Greenlandip Maniitsumi tunisassiorfiani saarullinnik tisaffiusarpoq kiisalu tisanermi perlukut saniatigut tunisassiarineri annertuumik atorlualernikuullugit. Aalisakkerivik akilersinnaasumik ingerlassappat pisariaqarpoq ukiut tamaasa saarulliit amerlasuut aalisakkerivimmut tunineqartarnissaat.

***3.4 Sinerissap qanittuani saarullittat tunineqarnerini nalittorsaanermik ineriartortitsineq***

Sinerissap qanittuani saarulliit tunineqartut nalingat assiliartaliussami 5-imi takuneqarsinnaasutut piffissami 2013-2019-imi qaffakkiartuaarsimapput 2013-imi katillugit 54 mio. kr.-iniit 2019-imi katillugit 126 mio. kr.-iullutik, taamaattorli 2020-mi appariarput 100 mio. kr.-it missaanniillutik. Taamatut allanngoriartortoqarnera tunineqartartut amerleriarnerinik kiisalu tunisinermi akit qaffannerinik patsiseqarpoq. Oqaatigineqassaaq 2016-imi aamma 2017-imi aningaasat katillugit 154 mio. kr. tassaammata tunisat amerlanerujussuunerat. 2017-imiit 2018-imut tunisat katillugit nalingisa appariarujussuarnerat tunisat ikileriarujussuarnerinik patsiseqarpoq. 2019-imiit tunisat nalingisa appariarnerat tunisat amerlassusaasa ikileriarnerinik kiisalu COVID-19 pissutigalugu akit appariarnerinik patsiseqarpoq.

Assiliartaliussaq 5: Sinerissap qanittuani inuussutissarsiutigalugu sunngiffimmilu saarullinniartut tunisaasa nalingisa nikerarnerat, 2013-2020.

Najoqqutaq: APNN.

# *Tunisat akiisa nikarnerat*

Tunisinermi akigitinneqartoq tassaavoq tunisinermut atatillugu aalisakkanik pisiortortup aalisartumut akigitaa, bonusititsinermillu kingusinnerusukkut akilerneqartussamik aaqqissuussisoqarsimappat tamanna akigitinneqartumut ilaanngilaq.

Eqqaaneqassaartaaq nioqqutissianut taakununnga pingasuusunut tunisat agguaqatigiisillugu akiinut tunngatillugu saarulliit tunineqartut pitsaassusaannut assigiinngitsunillu angissuseritinneqartunut kiisalu tunisinermi akinut sunniuteqarsinnaasut allat ilanngunneqanngimmata. Taamaattumik naatsorsukkat tassaapput sinnerissap qanittuani saarullinnik tunisat agguaqatigiisillugu akii.

Tunisat agguaqatigiisillugu akiisa nikerarnerat assiliartaliussami 6-imi takutinneqartut tassaapput piffissami 2013-2019-imi sinerissap qanittuani saarullinnit tunisanit immikkoortut pingasut pitsanngoriartornerat. Saarulliit ilivitsuutillugit 2019-imut sanilliullugu 2020-mi tunisat akii 15 procentimik qaffariarput. Tunisanut allanut marluiusunut tunisat MHUI (saarullit niaquerneqanngitsut erlaviikkat) kiisalu UHUI (saarulliit niaquernikut erlaveernikullu) akii agguaqatigiisillugit 2019-imut sanilliullugu 2020-mi appariarput -21 procentit missaanni aamma -13,4 procentit missaanni. Appariaat tamanna COVID-19-imut attuumassuteqarpoq.

Assiliartaliussaq 6: Sinerissap qanittuani saarulliit tunineqartut agguaqatigiisillugu akiisa nikerarnerat, 2013-2020.

Najoqqutaq: APNN.

***3.5 Sinerissap qanittuani umiatsiaararsorlutik saarullinniartut tunisaasa amerlassusaasa nalingisalu agguataarnerat***

Umiatsiaararsortut tunisaasa amerlassusaat kiisalu saarulliit pitsaassusaat naapertorlugu tunineqarnerini akit assut assigiinngitsiterput aammalu aalisartoq illoqarfimmi nunaqarfimmiluunniit tunitsiveqarnikkut unammillerfiusumi tunisisimanersoq. Taamaattumik umiatsiaararsortut ataasiakkaat tunisaasa nalingi assut assigiinngitsiterput (kaaviiaartitaat). Umiatsiaararsortut 2020-mi saarulliit tunisaasa tunineqarnerini nalinginut tunngatillugu ataani allattoqqapput:

* 2020-mi umiatsiaararsortut saarullittaasa aalisakallu allat pisaasa tuninerini agguaqatigiisillugu nalingi tassaapput 256.382 kr.
* 2020-mi umiatsiaararsortut tunisaanni naleqarnerpaat tassaapput 1.691.320 kr.
* 2020-mi umiatsiaararsortut tunisaanni nalikinnerpaat tassaapput 107 kr.
* Umiatsiaararsortut 25 procentiisa 2020-mi tunisaasa katillugit nalingi 50.000 kr. ataappaat.
* Umiatsiaararsortut 56 procentiisa 2020-mi tunisaasa katillugit nalingi 200.000 kr. ataappaat.
* Umiatsiaararsortut 17 procentiisa 2020-mi tunisaasa katillugit nalingi 500.000. kr. sinnerpaat.
* Umiatsiaararsortut saarullinnik qalluisut aalisakkat allat qallungaasa nalingi tassaapput 225 mio. kr., tamannalu 2020-mi tunisat 84 %-eraat.

Umiatsiaararsortut ilarpaalui ukiumut ikittuinnarnik saarullinniartarput, taakkulu inuussutissarsiutigalugu saarullinniartutut taaneqarsinnaanngillat, taaneqarsinnaallutillu sunngiffimminni aalisartartuusut. Ajornartorsiut tamanna assiliartaliussami 7-mi takutinneqarpoq, tassani umiatsiaararsortut ataasiakkaarlutik tunisaasa amerlassusaasa agguataarnerivaat.

Assiliartaliussami 7-imi takuneqarsinnaavoq sinerissap qanittuani umiatsiaararsortut ataasiakkaat 68 procentiisa 2020-mi saarulliit tunisaat 5 tons ataateqqangaat, umiatsiaararsortullu taakku tunisaat katillugit 911 tonsiupput. Umiatsiaararsortut ataasiakkaat 89 procentiisa 20 tons ataallugit 3.273 tonsinik tunisipput, tassalu umiatsiaararsortut tunisaasa katillugit 41 procent missingalugit. Umiatsiaararsortut ataasiakkaat taamaallaat 7 procentiisa 2020-mi tunisaat 30 tons sinnerpaat katillugit 3.764 tonsiullutik, tassalu umiatsiaararsortut tunisaasa katillugit 47 procenteralugit.

Umiatsiaararsortut taama amerlatigisut taama ikitsigisunik saarullinnik qalluisut ilaatigut nassuiarneqarsinnaavoq saarulliit qaqitaat tassaasarmata allanik aalisarnerminni qaqitaat, soorlu qaleralinniartillutik.

Assiliartaliussaq 7: Umiatsiaararsortut saarullinniartut ataasiakkaarlutik tunisaasa agguataarnerat, 2020.

Najoqqutaq: APNN.

Nassuiat: Tunisat katillugit amerlassusaasa agguataarneri ungaluutit iluiniipput.

Assiliartaliussami 7-mi tunngavissaasorinarpoq aalisarnermi tassani aaqqissugaanikkut ajornartorsiutaasinnaasunik naliliinissamut assersuummi umiatsiaararsorluni aalisartoq pingaarnertut inuussutissarsiuteqartoq, Kalaallit Nunaanni inuit agguaqatigiissillugu isertitaasa ilanngaatissat ilanngaatigereerlugit,½ (aningaasartuutit aalisarnerinut attuumassuteqartut tamaasa ilanngaatigereerlugit) qaffaseqataannik isertitaqartariaqarneri. Nunatsinni Naatsorsueqqissaartarfik tunngavigalugu 2019-imi inuit agguaqatigiisillugu isertitaat tassaapput 259.000 kr.:

* Nunatsinni inuit agguaqatgiisillugu isertitaasa nalingat saarullinniarnerinnakkut isertissagaanni saarulliit annikinnerpaamik 67 tonsit tunineqartariaqarput (2020 tunisat saarulliit ilivitsuutillugit tunisat agguaqatigiisillugu kiilumut 6 kr. tunngavigigaanni), soorunami tunisinermi aki kiisalu umiatsiaararsortup aalisarnermini aningaasartuutai apeqqutaatillugit. Saarullittanit tunisat 67 tonsiuppata nalingat tassaavoq 398.462 kr. ilanngaatissallu ilanngaatigereerlugit nalingivaa 259.000 kr. missaanni.
* 2020-mi umiatsiaararsortut taamaallaat 17 procentiisa missaasa tunisaasa nalingivaat 500.000 kr. sinnerlugilluunniit. Oqaatigineqassaaq umiatsiaararsortut taakku saarullinniarnerminnut sanilliullugu pingaarnertut allanik aalisartuusinnaasarmata.
* Maluginiarneqarpoq aalisartut RG-p saarullinnut aalisakkerivianut Maniitsumiittumut tunisisartut appasissumik ingerlatsinermut aningaasartuuteqartut. Tamannalu peqquteqarpoq qassutinik pisaat RG-p aalisakkanik uumasunik assartuutaannik aaneqartarmata.

Taamaattumik naatsorsuutigineqartariaqarpoq umiatsiaararsorluni saarullinniarnermi akuersissutinik pigisaqartut amerlasoorujussuit tassaasut saniatigut inuussutissarsiuteqartut imaluunniit sunngiffimmi aalisartuusut aalisarnermit tassanngaanniit appasissumik isertitaqartut. Aalisarnermi tassani saniatigut inuussutissarsiuteqartut imaluunniit sunngiffimminni aalisartut amerlasuut siulliunniulluni aalisarnermik ingerlataqartut aamma uumassusilerituut siunnersuutaannit qaffasinnerujussuarmik ataatsimut pisassiissuteqarfiusoq isumalluutinut suli annertunerusumik tatisimannipput aamma inuussutissarsiutigalugu aalisartut isertitaqarnissamut periarfissaqarnerat annikillisillugu. Umiatsiaararsorlutik saarullinniartut amerlasuut aalisakkanik aamma allanik aalisartarput, soorlu qaleralinnik nipisannillu, taamaattumik umiatsiaararsortut saarullinnik annikitsuinnarnik tunisaqartartut aamma allanik aalisarnerminni aamma annikitsuinnarnik isertitaqarnersut. Tamannalu nalilissagaanni umiatsiaararsortut tamavimmik ataasiakkaarlutik pisaat immikkoortiterneqartariaqarput kiisalu aalisakkat assigiinngitsut qallorneqartut nalingat aamma immikkoortiterneqartariaqarlutik.

***3.6 Sinerissap qanittuani angallatit saarullinniartut tunisaasa amerlassusaanik nalinginillu agguataarineq***

Umiatsiaararsorlutik aalisartut pisarisartagaasa nikinganerujussuat assingalugu angallatit pisarisartagaat aamma nikingasorujussuupput kiisalu tunisat pitsaassusaat tunngavigalugu tunisinermi aamma akit assigiinnatik, aamma apeqqutaasut ilagaat aalisartoq illoqarfimmi nunaqarfimmiluunniit unammillerfiusumi tunisinersoq. Taamaattumik angallatit tunisaasa nalingi assut siammasipput (kaaviiaartitat):

* 2020-mi angallatit saarullittaasa aalisakallu allat pisaasa tuninerini agguaqatigiisillugu nalingi tassaapput 1.097.252 kr.
* 2020-mi angallatit tunisaanni naleqarnerpaat tassaapput 7.394.128 kr.
* 2020-mi angallatit tunisaanni nalikinnerpaat tassaapput 1.799 kr.
* Angallatit 9 procentiisa 2020-mi tunisaasa katillugit nalingi 50.000 kr. ataappaat.
* Angallatit 20 procentiisa 2020-mi tunisaasa katillugit nalingi 200.000 kr. ataappaat.
* Angallatit 63 procentiisa 2020-mi tunisaasa katillugit nalingi 500.000. kr. sinnerpaat.
* Angallatit saarullinnik qalluisut aalisakkat allat qallungaasa nalingi tassaapput 129 mio. kr., tamannalu tunisat 69 %-eraat.

Assiliartaliussami 8-mi takuneqarsinnaavoq sinerissap qanittuani angallatit ataasiakkaat 58 procentiisa 2020-mi saarulliit tunisaat 10 tons ataateqqangaat, angallatillu taakku tunisaat katillugit 211 tonsiupput. Angallatit ataasiakkaat 80 procentiisa 100 tons ataallugit 1.972 tonsinik tunisipput, tassalu angallatit tunisaasa katillugit 20 procent missingalugit. Angallatit ataasiakkaat taamaallaat 20 procentiisa 2020-mi tunisaat 100 tons sinnerpaat katillugit 7.557 tonsiullutik, tassalu angallatit tunisaasa katillugit 80 procent missingalugit.

Angallatit taama amerlatigisut taama ikitsigisunik saarullinnik qalluisut ilaatigut nassuiarneqarsinnaavoq saarulliit qaqitaat tassaasarmata allanik aalisarnerminni imaluunniit arlariinnik assigiinngitsunik aalisarnerminnit qaqitaat.

Assiliartaliussaq 8: Angallatit sinerissap qanittuani saarullinniartut ataasiakkaarlutik tunisaasa agguataarnerat, 2020.

Najoqqutaq: APNN.

Nassuiaat: Tunisat katillugit amerlassusaasa agguataarneri ungaluutit iluiniipput.

Naatsorsuutigineqartariaqarpoq angallatit saarullinniarnermi akuersissutinik pigisaqartut amerlasoorujussuit tassaasut assigiinngitsunik aalisartut imaluunniit aalisakkanik allanik aalisarnerminni saniatigut saarullinnik pisaqartartut. Tamanna pissuteqarpoq angallatit 69 procentiisa saarullinnik tunisaasa nalingi tassaammata saarulliunngitsunik aalisakkanilli allanik aalisarnerminni tunisimasaat. Angallatit ataasiakkaat pisaat tunisaasalu nalingi nalilissagaanni angallatit tamavimmik ataasiakkaarlutik pisaat aalisakkallu asigiinngitsut qallugaat tamaasa immikkoortiterlugit nalilersorneqarariaqarput.

**4. Eqikkaaneq**

Sinerissap qanittuani saarullinniarnermi pisassat amerlanerpaaffissaat killiliunneqartartoq ukiorpaalunni ilisimatuussutsikkut siunnersuisartut innersuussutaat qaangerujullugu ingerlanneqarnikuuvoq. Tamannalu pivoq sinerissap qanittuani saarullinniartunut aalisarsinnaanermut akuersissutit tulaassuisullu amerleriarujussuarnerisigut. Taamatut ingerlasoqarnerani sinerissap qanittuani saarullinniarnerup kinguariartorfiulersinnaanera, tamatumallu kingunerissavaa aningaasaqarnikkut inuttullu atugassarititaasut ajorseriarujussuarsinnaanerat.

Aalisarsinnaanermut akuersissutit tunniunneqartartut ukiuni kingullerni amerliartortorujussuunikuupput. Taamatut ingerlaannartoqassappat aalisarsinnaanermut akuersissutaatillit ikinnerusunik saarullittassaqartalissapput kiisalu sinerissap qanittuani saarullinniarnerup imminut akilersinnaanera appariartortilissallugu. Maannakkut aalisartuusut aningaasaqarnikkut pitsaanerusumik tunngavissaqaqqullugit aalisarsinnaanermut akuersissutit killilersimaarneqartariaqarput, maannakkut aalisarsinnaanermut akuersissutaareersut ikilisarneqartariaqarlutik kiisalu TAC uumassusilerituut siunnersuinerinut naleqqussarlugu.

Saarulleeqqat, sinerissap qanittuani pisaasalerumaartut 2010-miilli ikiliartuinnavissimapput, tamannalu ilutigalugu saarulliit suffinissaminnut inerereernikut 2014-imiilli ikiliartulersimallutik. Tamakkulu tamarmik kinguneraat saarulliit sinerissap qanittuaniittut ukiuni kingullerni ikiliartuinnarsimanerat kiisalu amerliartulersinnaanissaat ilimanarani.

ICES pingaarnertut naliliivoq sinerissap qanittuani saarullinniarneq annertuallaartoq apparsaavigineqangaatsiartariaqarlunilu. Sunngiffimmi aalisartartut tunisisinnaanerinut periarfissaqartinneqarnissaannik siunertaanikuugaluarpoq inuussutissarsiutigalugu aalisartut tunisisarnerinut killilersimaarutaassanngitsoq. Saarullinnut tunngatillugu ilisimatuussutsikkut siunnersuinerup appariartornera eqqarsaatigalugu sunngiffimminni aalisartartut pisaasa amerlassusaat inuussutissarsiutigalugu aalisartut periarfissaannik annikillisaaviunissaa ilimagineqarsinnaavoq. Inuussutissarsiutigalugu aalisarnermik oqartoqartarnera, imaluunniit paasisimasaqarfigineqarnera, sinerissap qanittuani saarullinniarnermut tunngatillugu paasiuminaassiartorsinnaavoq. Inuussutissarsiutigalugu saarullinniarnissamik akuersissutaatillit nalinginnaasumik aalisarnerminni kaaviiaartitakipput, tassungalu ilutigitillugu sunngiffimminni aalisartartut aalisarluartortaat inuussutissarsiutigalugu aalisartorpaalunnut sanilliullutik amerlanerujussuarnik kaaviiaartitaqartarput. Taamaattumik sinerissap qanittuani saarullinniartunut tunngatillugu taamatut ingerlaannartoqarneranut tunngatillugu anguniakkanik ersarissunik nassuiaasoqarnissaa pisariaqarpoq, tamatumani ilanngullugu nassuiarneqassalluni saarullinniarneq inuussutissarsiutigalugu taamallaat aalisartut ingerlatissaneraat imaluunniit naamik.

Taama annertutigisumik aalisartoqaannarpat qularnanngitsumik aalisagaqatigiinnut ajorluinnartumik kinguneqassaaq taamaasillunilu siunissami ungasissumi aalisarsinnaanissamut periarfissat ajornerulersinneqarlutik. Siunissami ungasinnerusumi Kalaallit Nunaanni pitsaasumik inuiaqatigiinnut aningaasaqarnikkut kingunissaa aalisarsinnaanissamut periarfissat qulakkeernerisigut pitsaanerpaassaaq, siunissami qaninnerusumi aalisakkat ikiliartorlutik innarlerneqarsinnaasut aalisarfigiinnarneranni iluanaarummut sanilliullugu.

Royal Greenlandip Maniitsumi saarullinnut tunngatillugu suliniutaa Nutaaq nutaaliornermut nutaamillu tunisassiortoqarsinnaaneranut assersuutaavoq saarullinnik tunisassiornermi nioqqutissianik pitsanngorsaataasinnaasoq nioqqutissiornermillu aamma pitsanngorsaataasinnaasoq. Angallammik uumatitsivimmik atuinermi suliniutip taamatullu periuseqarnerup, tassa saarulliit bundgarniniit toqqaannartumik millugullugit qallorneqartarnerisa, takutippaa periuseq assut iluaqutaasoq. Aalisakkap pisarineqartup tamaat atorluarnerunissaanik suliniuteqaraanni nalittorsaaneq anguneqarsinnaasoq suliniutip takutippaa. Tamannalu orniginarneruvoq kaaviiaartitat amerlinerunissaat anguniarlugu suli amerlanerusunik aalisarnissaminngarnit.